google/wiki40b huggingface dataset:
Ask kapell

Historie

Det hadde lenge vært planer om å reise et kirkebygg i Strandefjerdingen, men først i 1926 kom det fart i planene. Det ble søkt om midler, men departementet ga avslag på søknaden. I 1935 mente imidlertid innsamlingskomiteen at de hadde nok midler selv, og søkte på nytt. Grunnsteinen til kirken ble nedlagt 11. juni 1936, men først den 18. desember samme året fikk de tilsagn om byggetillatelse. Tomten til kirken ble avstått av Waldemar Wrangel, med rett til utvidelser, og byggingen igangsatt.
Arkitekt var L. W. Wilhelmsen. Byggmester var Christian Pettersen, men det var snekkermester Hans A. Sætrang som ledet arbeidet med å reise kirken. Treskjærerarbeidene ble gjort av den kjente billedkunstneren Ståle Kyllingstad.

Kirkebygget

Kirken er rektanglær i formen og reist av laftet av tømmer, som delvis kommer fra den gamle gymnastikksalen ved Stranden skole. Delvis innbygt i vestgavlen har den et kvadratisk vesttårn med et lavt pyramidetak og en middels høy, slank tårnhjelm med spir. Tårnhjelmen og tårntaket er kobberkledt. Skipet har sadltak tekket med rød tegl. Utvendig er kiken panelt med tømmermannspanel som er beiset i en mørk brunfarg. Hver av langveggene har fem vinduer som er delt inn i 3 x 3 mindre ruter. Vestportalen går igjennom tårnfoten og inn i kirken. Tårnet har tre glugger på hver side i høyderetningen, samt ei glugge øverst mot vest. I tårnet går det også trapp opp til galleriet i kirken og klokkestua, som har to klokker.
I 1945 ble det innredet et bårerom under kirken, samt et utbygg med nedgang til bårerommet fra østveggen.

Interiør og inventar

Østre del av kirkerommet er avdelt som et smalere kor, gjennom at det er laget et sakristi i det sørøstre hjørnet og et dåpsrom for dåpsbarn i de nordøstre hjørnet. Fra østveggen går det også ei dør ut til kirkegården. Birommene har inn til koret og ut til kirkegården i øst.
Innvendig er kirken kledd med beiset staffpanel og har skrå himling, men unntak av midtdelen av skipet, som har flat himling. Koret ble noe forandret i 1962. Prekestolen står på sørsiden av koret, men oppgang fra skipets østvegg. Døpefonten står på korets framtrukne gulv på nordsiden. Kirkens vestgalleri har et orgel gjort av J. H. Jørgensen. Alteret står mot østveggen i koret og altertavle, et maleri av Jesus i Getsemane, ble gjort av Fosnes i 1936. Treskjærerdekorasjonene i korskillet og på altertavlen ble gjort av Ståle Kyllingstad.

Annet

Ask kapell er annekskirke til Norderhov kirke og ligger i Norderhov og Ask menighet i Ringerike prosti i Tunsberg bispedømme.
Norsk artist spesial

Norsk artist spesial er et norsk musikalsk portrettprogram ledet av Hans Olav Thyvold som gikk på P4 fra 1993 til 2007. Programmet satte norsk musikk og norske artister i fokus og hadde som mål å gå i dybden på de enkelte artistene, hvor de fikk tid til å fortelle om de ulike sidene ved sine karrierer - på godt og vondt. I tillegg til samtalene bød programmet også ofte på eksklusive akustiske opptredener - kun spilt inn for programmet. Programmet ble produsert av Geir Tommy Hoset.
Programmet gikk lørdag ettermiddag og hadde en times varighet.
Første sending gikk lørdag 6. november 1993.
Seán Brady

Biografi

Brady ble ordinert til prest i 1964 og er utdannet i kirkerett fra Lateranuniversitetet i Roma. Han arbeidet i Irland fra 1967 til 1980, da han returnerte til Roma. Han kom tilbake til Irland på 1990-tallet og ble biskop i 1996.
Den 17. oktober 2007 bekjentgjorde pave Benedikt XVI at han ville bli kreert til kardinal ved et konsistorium planlagt for 24. november samme år.
Canal 9 (Costa Rica)

Canal 9 er en costaricansk fjernsynskanal som eies og drives av Grupo As Media. Den ble starta opp 17. oktober 2011 og var den første kanalen i Costa Rica til å sende utelukkende i HD. Kanaltilbudet er variert, med både nyheter, sport og underholdning. Studioene befinner seg i Santa Ana, like sør for San José. Kanalens logo er et lysegrønt, stilisert 9-tall.
Medietilsynet

Historie

Deler av Medietilsynets oppgaver sorterte tidligere under Statens Filmkontroll fra 1913 til 1993, og deretter Statens Filmtilsyn i perioden 1993 til 2005. Statens medieforvaltning het inntil 1994 Nærkringkastingsnemnda.
Kleppmelk

Kleppmelk (også kjent som kleppsuppe og bollemelk) er en middagsrett brukt i Trøndelag og Nord-Norge. Kleppmelk lages som tykk pannekakerøre, som slippes opp i kokende melk.
Iroha

«Iroha» er et japansk dikt, som antagelig ble skrevet i Heian-perioden. Opprinnelig var det antatt at diktet ble forfattet av Kūkai, siden diktet dukket opp rundt samme tid som kana, som Kūkai oppfant. Nyere funn har datert diktet til den sene Heian-perioden, etter at Kūkai døde, men at det likevel ble skrevet i hans navn. Diktet ble først nevnt i 1079. Det er et prefekt pangram og isogram, det vil si at det inneholder hvert tegn i japansk kana bare en gang. På grunn av dette brukes diktets rekkefølge som standarden for hva som er alfabetisk rekkefølge i japansk tekst, på samme måte som ABC brukes med det latinske alfabetet.

Bruk

Diktet bruker alle kana bare en gang, med unntak av ん (-n), siden tidligere ble む (mu) brukt. På grunn av dette ble rekkefølgen på kanaene i diktet standardrekkefølgen for alfabetisk sortering av japanske ord helt frem til reformene i Meiji-perioden sent på 1800-tallet kom. Rundt 1890 begynte den alfabetiske soteringsstandarden å bli basert på sanskrit istedenfor, takket være utgivingen av flere ordbøker som Wakun no Shiori (和訓栞) og Genkai (言海). Dette nyere systemet ble kalt gojūon (五十音 femti lyder). Selv etter at gojūon ble tatt mye i bruk innen utdanning og i ordbøker, fortsetter «Iroha»-rekkefølgen å bli brukt i andre kontekster, blant annet innen jus og musikk.
Massasje

Massasje er en form for mekanisk påvirkning av kroppens muskler. Manuell massasje utføres gjerne av en utdannet massør som undersøker musklenes tilstand og gir tilpasset behandling. Lignende effekt kan også oppnås ved bruk av utstyr som for eksempel massasjestol, uten den personlige tilpasningen.

Klassisk massasje

Utøves ved rytmisk knaing og strekking av muskler. Dette lindrer smerte, reduserer muskelspenninger, stimulerer blod- og lymfesirkulasjonen, regulerer hormonbalansen og reduserer stress. Massasjen har effekt både lokalt og i hele kroppen.

Avslapningsmassasje

Avslapningsmassasjen legger vekt på avspenning i form av myke og lette grep med god flyt. Målet er avkobling og stressreduksjon.

Idrettsmassasje

Myker opp friske eller tidligere skadede områder som preges av spente og ømme muskler. Idrettsmassasje er ofte benyttet av de som ønsker og tåler en dypere massasje, og gjerne før eller etter en stor fysisk påkjenning, for eksempel en idrettskonkurranse. Dette gjøres for å kunne prestere maksimalt, redusere restitusjonstid og forebygge skader i muskulaturen. Idrettsmassasje bygger på klassisk massasje, men det brukes ofte mer kraft og intensitet.

Utdanning

Massasjeutdanning i Norge er godt organisert. Det finnes flere skoler med omfattende kurs av høy kvalitet. En typisk grunnutdanning som gir tittelen Massør tar ca. et halvt år. Denne kan bygges ut med tilleggsfag innen massasjemetoder og/eller medisin. Man kan da kvalifisere seg til tittelen Massasjeterapeut. Disse titlene er ikke beskyttet, men det er ganske bred enighet i bransjen om hva de innebærer.

Organisering

Utdanningskravene er formulert av Norsk bransjeråd for massasje. Det finnes flere medlemsorganisasjoner som tar opp massører som medlemmer, noe som blant annet er et krav for at massører skal få mva-fritak på linje med offentlige helsetjenester. Massørene registrerer seg da i Alternativregisteret i Brønnøysund som er myndighetenes organ for å kvalitetssikre terapeuters forretningsvirksomhet.
Ospeløvvikler

Utseende

En nokså stor (vingespenn 20-22 millimeter), mørkgrått spraglete vikler. Forvingens framkant (costa) er markert krummet. Ulikt de andre norske artene i slekten Apotomis har ikke denne arten noe hvitt tverrbånd nær vingespissen, derimot et skrått, lysgrått bånd som ikke når helt til vingens framkant. Bakvingen er lyst gråbrun.

Levevis

Larven utvikler seg mellom sammenspundne blader av osp (Populus tremula). Arten er regnet som sjelden i Norge.

Utbredelse

Arten er utbredt i Europa, bortsett fra de vestligste og nordligste delene, og i det nordlige Asia.
I Norge er det funn fra Telemark.
Mustad (bil)

Mustad har vært navnet på to biler som er blitt produsert i Norge av Hans Clarin Hovind Mustad.
Den første Mustad-bilen var et sekshjuls kjøretøy produsert i ett eksemplar i 1917. 
Den andre Mustad-bilen kom i 1935. Denne var så smal at bare én person fikk plass i den av gangen, og ble kalt «Egoisten».
Begge bilene befinner seg på Norsk Kjøretøyhistorisk Museum på Lillehammer.
Sinekyre

En sinekyre (av latin sine, uten, og cura, omsorg, via fransk sinécure) er en godt lønnet stilling som krever lite eller intet arbeid. Eksempler er Lord Privy Seal og Chancellor of the Duchy of Lancaster i den britiske regjeringen som er ministerposter uten portefølje.
Sinekyrer har historisk sett utgjort et kraftfullt middel for regjeringer eller monarker til å distribuere patronater, mens mottakerne har kunnet samle opp titler og lettvint lønn.
ROSA Linux

ROSA Linux er en russisk Linuxdistribusjon. Distribusjonen oppstod som en fork av Mandriva Linux, og blir utviklet av det russiske selskapet LLC NTC IT ROSA. Det er tilgjengelig i tre forskjellige utgaver: ROSA Desktop Fresh, ROSA Enterprise Desktop og ROSA Enterprise Linux Server. De to sistnevnte er ment for kommersielle brukere. Rosa Desktop lanseres sammen med kommeriell og proprietær programvare slik som Adobe Flash Player, multimeldia kodek og Steam.
ROSA Desktop Fresh R8 er tilgjengelig i fire utgaver med skrivebordsmiljøene KDE4, KDE Plasma 5, MATE og GNOME. Den inneholder også egenprodusert programvare slik som ROSA Image Writer og ROSA Media Player. ROSA Linux er blitt sertifisert av det russiske forsvarsdepartementet.
Første versjon ble lansert 1. desember 2010. Siste versjon er R8 som ble lansert 3. august 2016.
Planetveien 10A, 12 og 14

Planetveien 10 A, 12 og 14 ble oppført på 1950-tallet på Vettakollen i Oslo. Bygningene er tegnet av arkitektene Arne Korsmo og Christian Norberg-Schulz.
Planetveien 12 var Arne Korsmo og Grete Prytz Kittelsen arbeidshjem, og er kjent for sine fleksible interiørløsninger.
Eiendommene ble fredet av Riksantikvaren i 2014.
Taurus KEPD 350

Taurus, eller Taurus KEPD 350, er et kryssermissil tiltenkt bruk mot bunkere og andre bakkemål. KrysserrRoboten avfyres fra fly og benytter et navigeringssystem som bygger på billeddgjenkjenning, tröghetsnavigering, terrengreferanser og GPS for å treffe utvalgt mål. Roboten har en rwjkevidde på 350 kilometer og drivews av en jetmotor. Missilets vekt er 1400 kg hvorav stridshodet veier nesten 500 kg.
Utviklingen var et samarbeidsprosjekt mellom det tyske firmaet EADS og svenske Saab Bofors Dynamics AB
Maria Wern - de döda tiger

Handling

Legen og veldedighetsgeneralen Stefan Helmerson har blitt bortført mot sin vilje. Han dukker plutselig opp, dumpet ved en veikant, og svever mellom liv og død.
Kazimierzowski-palasset

Historie

Palasset ble reist i årene 1637-1641 som sommerpalasset Villa Regia etter tegninger av den italienske arkitekten Giovanni Trevano i tidlig barokk for kong Vladislav IV. Det ble ombygd to ganger i 1652 og etter 1660 etter ødeleggelsene fra den svenske invasjonen av Polen, etter tegninger av Isidoro Affaita og Tito Burattini. Palasset ble oppkalt etter Jan II Kasimir, som finansierte ombygningen, og det ble snart hans yndlingshjem. Palasset ble forlatt i 1667, og gikk senere over til kong Jan III Sobieski. I 1667 ble bygningen totalskadet i en brann.
Fra cirka 1724 ble palasset tatt over av August II, og på denne tiden ble en inngangsport bygd ved Krakowskie Przedmieście, sammen med åtte brakker på palassgården. I 1735 fikk palasset en ny eier, Aleksander Sułkowski, som omgjorde det til en murstein- og peisfabrikk samt et bryggeri. I årene 1737–1739 gjenoppbygde han imidlertid palasset, sannsynligvis etter tegninger av Johann Sigmund Deybel og Joachim Daniel von Jauch.
I 1765 eller 1766 gikk palasset over til kong Stanisław August Poniatowski. Etter en ombygning av palassindret under ledelse av Domenico Merlini ble palasset sete for Ridderskolen som Poniatowski selv hadde stiftet. Etter at Kościuszko-oppstanden ble slått ned ble skolen nedlagt i 1794.
I 1814 ødela en brann brakkene foran palasset og i 1816 ble to sidepaviljonger reist på samme sted etter tegninger av Jakub Kubicki. Samme år ble palasset sete for Universitetet i Warszawa, og samtidig fra 1817 til 1831 sete for Warszawalyceet. I årene 1818–1822 ble det bygd to nye paviljonger parallelt med Krakowskie Przedmieście etter tegninger av Michał Kado.
I 1824 ble palasset grundig ombygd i klassisistisk stil, sannsynligvis etter tegninger av Hilary Szpilowski og Wacław Ritschel. Rundt 1820 ble to nye paviljonger bygd like ved palassbygningen – en sørlig og en nordlig. I årene 1840–1841 ble nok en ny paviljong reist, denne gang etter tegninger av Antonio Corazzi. Rundt 1863 ble paviljongene ombygd etter tegninger av Antoni Sulimowski.
I årene 1891–1894 ble bibliotekbygningen bygd mellom Krakowskie Przedmieście og selve palasset, etter tegninger av Antoni Jabłoński-Jasieńczyk og Stefan Szyller, og i 1910 fikk palasset en ny inngangsport.
I årene 1929–1931 ble biblioteket ombygd, og i 1930 ble Auditorium Maximum reist etter tegninger av Aleksander Bojemski. Under andre verdenskrig ble palasset ødelagt av tyskerne sammen med de andre universitetsbygningene, både under forsvarskrigen i 1939 og under Warszawaoppstanden.
Etter krigen ble palasset gjenoppbygd i 1945–1954 etter tegninger av Piotr Biegański. Gjenoppbygningen av hele campusen ble avsluttet i 1960.
I dag huser palasset universitetsrektoratet og et museum for universitetets historie. Etter revitaliseringen i 2006 er palasset blitt en av de vakreste bygningene ved hele Kongeruten.
Alltingsvalget 2013

Alltingsvalget 2013 var et parlamentsvalg som ble avholdt på Island 27. april 2013. Valget resulterte i at de regjerende partiene Samfylkingin og Vinstrihreyfingin tapte makten til fordel for Framsóknarflokkurinn, som sammen med Sjálfstæðisflokkurinn kunne danne flertallsregjering med Framsóknarflokkurinns partileder Sigmundur Davíð Gunnlaugsson som Islands statsminister.
To helt nye partier, Björt framtíð og Píratar, greide i valget å komme inn på Alltinget.
Lenzie gasskraftverk

Lenzie gasskraftverk er et varmekraftverk i delstaten Nevada i det vestlige USA. Det har en installert produksjonskapasitet på 1.200 MW, fordelt på 2 like store blokker med moderne 2+1 gassturbiner. Operatør er Nevada Power Co.
Utstyret er vesentlig levert av General Electric. Anlegget ble bygget ut i årene 2004–2006. Brenselkilden er naturgass.
Matanzas (provins)

Befolkning

Provinsen har 14 kommuner og et samlet areal på 11 978 km². Folketallet var i år 2000 på 662 000 personer og en folketetthet på 55 innbyggere per km². Kjønnsfordelingen var i 2000 på 50,3 % menn og 49,7 % kvinner. Vel 81 % av innbyggerne bor i provinsens byer.

Næringsliv

Matanzas har flate marker samt et klima og jordsmonn som passer godt for dyrkning av sukkerrør. Det øvrige næringslivet preges av avledede næringer som for eksempel mekanisk industri og sukkerforedling. I de siste 15 årene har imidlertid turismen økt i omfang og er trolig i ferd med å passere landbruket på såvel sysselsetting som eksportinntekter. Standparadiset Varadero ligger helt nord i provinsen med sin 2 mil lange, hvite sandstrand og sine over 50 luksushoteller. På 1930-tallet og fram til revolusjonen i 1959 var Vardero også et 'hot' feriested for amerikanske mafialedere. Eksempelvis var Chichago-bossen Al Capone en hyppig feriegjest.

Opplevelser

Varadero passer for turister som ønsker sol, strand og musikk fra et noen av de beste musikerne på Cuba. Men provinsen har også mye annet å vise fram. På sørkysten ligger sumpområdet Ciénaga de Zapata som er det største i sitt slag i Karibien. Området preges av mangrovetrær, rikt fugleliv og et biologisk mangfold for øvrig. Av denne grunn er 10.499 km² av området blitt erklært som naturreservat og således beskyttet mot ytre inngrep.
Det finnes en god del alligatorer i Ciénaga de Zapata og på alligatorfarmenes restauranter i utkanten av sumpene, kan besøkende sette tennene i digre alligatorbiffer. Liker man å trekke tropisk ørret av det virkelig store slaget, er Hanabanilla i innlandet på sydkysten umulig å komme utenom.
Lambda

I fysikk

I fysikken brukes lambda om bølgelengde. En bølgelengde er avstanden mellom ett gitt punkt på en bølge og frem til samme punktet på neste bølge. Måleenheten for lambda er nanometer.

I matematikk

lambda indikerer egenverdi innen lineær algebra. 
lambdakalkyle er et formelt system for funksjonsdefinering, applikasjon og rekursjon.

I byggebransjen

I byggebransjen brukes lambda eller "lambdaverdi", λ-verdi, om isolasjonens effektivitetsgrad. Lambdaverdien angir termisk konduktivitet, også kalt spesifikk varmeledningsevne. λ-verdien uttrykker altså varmestrømmen gjennom materialet ved en gitt temperaturforskjell. Måles i W per m2 flate ved en temperaturforskjell på 1 K per m tykkelse, dvs. W/mK. Praktisk lambdaverdi avhenger bl.a. av materialets fuktinnhold og temperaturnivå.

I bilindustrien

I bilindustrien brukes lambda eller lambdaverdi, λ-verdi, om det støkiometriske blandingsforholdet en motoren går med. Forholdet mellom drivstoff og luft. I en bensinmotor er Lambda 1 = 14,7 deler luft (10 000 liter) til en del bensin (1 liter=0,736 gram). Ved drivstoffoverskudd, vil Lambdaverdien gå ned (< 1) og ved luftoverskudd vil Lambdaverdien gå opp (> 1).

I populærkultur og annet

Det interaktive spillet Half-Life (HL) har en lambda som logo.
Vinnerutkastet i arkitektkonkurransen om nytt Munch- og Stenersen-museum i Bjørvika i Oslo heter «Lambda» og består av et høyt, kasseformet bygg med en knekk slik at de øverste etasjene skråner framover. Vinnerprosjektet ble kåret i 2009 og er tegnet av Herreros Arquitectos fra Spania. Etter lang strid ble prosjektet vedtatt av Oslo bystyre 5. juni  2013.
Legendre-polynom

Legendre-polynom er polynom av en variabel som er av stor viktighet i matematikk og fysikk. De ble oppdaget av Adrien-Marie Legendre i 1782 i forbindelse beregning av gravitasjonskrefter mellom planeter. Kort deretter viste Pierre-Simon Laplace at de kunne generaliseres til sfærisk harmoniske funksjoner som etter etableringen av kvantemekanikken har fått stor betydning i atomfysikken.
De kan defineres på mange forskjellige måter. Hvilken definisjon man benytter, er avhengig av hvilken bruk man gjør av dem eller i hvilken sammenheng de opptrer.
Sandbekkstua

Sandbekkstua, tidligere kalt Blystadhuset, er et av de eldste hus i Rælingen i Akershus, muligens det aller eldste. Det har antakelig ikke vært hverken gårdsbruk eller husmannsplass, bare et lite, velbygd hus ved allfarvei.
Et sted heter det at opprinnelsen går tilbake til et ukjent antall år før 1686, et annet sted at huset ble oppført i 1736-37 for Christen Sandbekken og Mari Madsdatter Bjørnholt. Den første dateringen er knyttet til Torsten Bjørnstreben, som skal ha vært en krovert for farende folk på veien fra Marikollen forbi Sandbekkstua mot Christiania og vice versa. Han ble domfelt for ulovlig utskjenkning. Huset fungerte en lengre periode som hvileplass med utskjenkning av øl og sterkere saker for forbifarende, spesielt brukte de mange plankekjørere stedet.
Veien som man kan se restene av forbi Sandbekkstua, er fra oldtiden. Åsveien eller Kongeveien over åsen ved Blystadlia var en del av hovedferdselsåren fra Oslo via Fredrikstad til København. Kong Håkon Håkonsson reiste denne vei da han kom hjem fra Sverige i 1225. Da Det Norske Postvesen ble opprettet i 1647, ble posten fra København kjørt over Rælingsåsen en gang hver uke.
Fra 1884 til 1979 var huset i familien Blystads eie, de siste årene brukt av enkefru Blystad som sommeroppholdssted.
1979 overtok Rælingen kommune huset med 5,5 mål tomt med sikte på bevaring. De første midler til restaurering ble avsatt allerede i 1980. Den 13. desember 1983, etter mange strevsomme dugnadstimer av kunstforeningens medlemmer og økonomisk innsprøyting fra kommunen på ca. en halv million kroner, kunne formannen i kommunens kulturstyre overrekke nøkler og gjestebok til Rælingen kunstforening, som fortsatt disponerer huset.
Rila kloster

Historie

Det er tradisjonelt antatt at klosteret ble grunnlagt av eremitten Ivan fra Rila, eller Ivan Rilski som Bulgarias nasjonalhelgen også kalles. Det skal ha skjedd i tiden under tsar Peter I av Bulgaria (927-968). Eremitten skal ha bodd i en grotte uten noen materielle eiendeler ikke langt fra klosterets lokalisering. Klosteret skal ha blitt bygd av hans elever eller disipler som kom til fjellene for å lære av ham.
Helt siden klosteret ble opprettet har det blitt støttet og respektert av de bulgarske herskerne. Store donasjoner ble gitt bortimot av hver eneste tsar av Bulgererriket fram til den osmanske (muslimske) erobringen. Donasjonene og oppmerksomheten gjorde klosteret til det kulturelle og åndelige sentrum i bulgarsk nasjonalistisk bevissthet som nådde sitt høydepunkt i tiden fra 1100- til 1300-tallet.
Rilaklosteret ble gjenopprettet på sitt nåværende sted av Hrelyu, en føydalherre under serbisk overherredømme, i løpet av den første halvdelen av 1300-tallet. De eldste bygningene i komplekset er datert fra denne perioden — Hrelja-tårnet (1334–1335) og en liten kirke rett ved siden av (1343). Biskopens trone og den rikt graverte porten til klosteret tilhører også denne epoken. Imidlertid er osmanernes ankomst mot slutten av 1300-tallet kom en periode av tallrike angrep og ødeleggelser av klosteret fram til midten av 1400-tallet.
Takket være nye donasjoner fra Sultana Mara Branković, den russisk-ortodokse kirke og det greske klosteret Rossikon i fjellet Athos, ble Rilaklosteret gjenoppbygget mot slutten av 1400-tallet av tre brødre fra den bulgarske regionen Kjustendil. Med Branković' innflytelse ble relikviene av Ivan Rilski flyttet fra Trnovo og til det nye komplekset i 1469.
Kong Boris III av Bulgaria er gravlagt i klosteret.
Room escape

Room escape, også kalt escape the room eller room escape game, er en type internettbasert gratisspill i mysterie-logikk-sjangeren som man kan spille på sin egen datamaskin. Spillene går ut på og komme seg ut fra et rom man er innestengt i. Det klarer man ved å løse diverse gåter og finne diverse gjenstander.
Spillet går ut på at du våkner opp uten å huske noen ting innelåst i et mystisk rom og at du ved hjelp av din logiske sans, skal prøve å komme deg ut av rommet. Ved å komme deg ut må du finne forskjellige nøkler, beskjeder og gjenstander som i tur og orden skal lede deg fram til den siste nøkkelen eller gjenstanden som gjør det mulig for deg å åpne utgangsdøra. Ofte må du også løse diverse gåter for å finne de nødvendige gjenstandene. Det er også vanlig at en noen ganger må kombinere de forskjellige gjenstandene man finner, som for eksempel batteri og fjernkontroll. Det er heller ikke uvanlig at man i rommet må aktivisere TV-apparat eller datamaskiner for å innhente nødvendige opplysninger. På enkelte spill må man også benytte kjøretøy for å komme ut av rommet.
Gjenstandene du trenger kan være gjemt på de merkeligste steder, bak bilder, bak små skjulte luker, under teppet, over dørkarmen, i blomsterpotten, i bokhyller, puter osv. Gjenstandene er oftest nøkler, papirlapper med beskjeder, verktøy eller elektroniske artikler.
Spillene kan være kompliserte å løse, men enkle å styre fordi man bare trenger å klikke på datamusa. Spillene er ofte japansk-produserte, men er oftest på engelsk språk.

Escape Room (live)

Den senere tiden har spillformen utviklet seg, og det også begynt å dukke opp "real-time" Escape Rooms. Her booker man ønsket spilletid på nettet og møter opp på spillstedet. Man blir deretter "låst" inne i et fysisk rom og har 60 minutter på å komme seg ut.

Opphav og historikk

Mange mener at det var spillet The Mystery Of Time And Space (ofte forkortet til MOTAS) som i 2001 gjorde denne spilltypen populær, men det finnes også spill som var tidligere ute som for eksempel Behind Closed Doors av Zenobi Software.